南園歌傷吳履齋舊景
作者：汪夢斗
朝代：宋

paragraphs: 寂寞南園今如此，主人一斥循州死。
南園如此未足悲，宗周隨歌黍離離。
丞相當年坐黄閣，正是北兵渡荆鄂。
不知宣閫有何功，却以鈞軸遜狡童。
丞相身謀固已失，坐此謀失亡人國。
梅花嶺外羈魂哀，薊門降王亦再來。
南園池館不似舊，百花憔悴竹樹瘦。
不堪回首望錢塘，宮闕傾頹禁苑荒。
鄙夫姦人如王蔡，又無惠卿才可愛。
丞相有見非不長，而乃升之中書堂。
我行南園淚雨下，不免寒心怒欲駡。
不特要寫平泉詩，更復要草連宮辭。
嗚呼吳丞相，手提雙筆巖廊上。
藝皇有訓垂日星，非讀書人毋用相。
博飲好色不肖子，可以公台作邊賞。
履翁之計早出此，老骨不死椒花瘴。
西湖一碧無片塵，南園花草千年春。